b'\n_START_ARTICLE_\nMauno Rintanen\n_START_PARAGRAPH_\nMauno Olavi Rintanen (28. huhtikuuta 1925 Vaasa \xe2\x80\x93 13. hein\xc3\xa4kuuta 2000 Espoo) oli suomalainen jalkapalloilija. H\xc3\xa4n kilpaili my\xc3\xb6s muissa urheilulajeissa muun muassa pelaten koripallon SM-sarjassa ja voittaen squashin SM-pronssin._NEWLINE_Rintanen oli koulutukseltaan kauppatieteiden maisteri. H\xc3\xa4n toimi Valion ulkomaankauppaosaston johtajana vuosina 1961\xe2\x80\x931987. H\xc3\xa4n sai kauppaneuvoksen arvon vuonna 1980.\n_START_SECTION_\nJalkapallo\n_START_PARAGRAPH_\nMaalivahtina pelannut \xe2\x80\x9dManu\xe2\x80\x9d Rintanen oli ensimm\xc3\xa4inen Englannin jalkapalloliigassa esiintynyt suomalainen. H\xc3\xa4n pelasi kaudella 1956\xe2\x80\x931957 nelj\xc3\xa4 ottelua Hull City AFC -joukkueessa amat\xc3\xb6\xc3\xb6ripelaajan statuksella III-divisioonassa._NEWLINE_Kotimaassaan Rintanen edusti Vaasan Palloseuraa vuosina 1945\xe2\x80\x931952 ja Helsingin Jalkapalloklubia vuosina 1953\xe2\x80\x931955. VPS:n riveiss\xc3\xa4 h\xc3\xa4n voitti Suomen mestaruuden vuosina 1945 ja 1948. Kaikkiaan h\xc3\xa4n pelasi SM-sarjassa 170 ottelua. Suomen maajoukkueessa Rintanen pelasi seitsem\xc3\xa4n A-maaottelua. H\xc3\xa4n oli Suomen varamaalivahtina Helsingin 1952 olympialaisissa._NEWLINE_Suomen Palloliitto ja Urheilutoimittajain liitto valitsivat Rintasen vuoden jalkapalloilijaksi Suomessa vuonna 1953. Samana vuonna h\xc3\xa4n p\xc3\xa4\xc3\xa4si toisena jalkapalloilijana urheilutoimittajien Vuoden urheilija -\xc3\xa4\xc3\xa4nestyksess\xc3\xa4 kymmenen parhaan joukkoon sijoittuessaan yhdeks\xc3\xa4nneksi.\n_START_SECTION_\nMuut lajit\n_START_PARAGRAPH_\nJalkapallouransa j\xc3\xa4lkeen Mauno Rintanen oli Suomen k\xc3\xa4rkip\xc3\xa4\xc3\xa4n squashpelaajia saavuttaen muun muassa SM-pronssin vuonna 1970. H\xc3\xa4n pelasi lis\xc3\xa4ksi tennist\xc3\xa4, k\xc3\xa4sipalloa, koripalloa ja j\xc3\xa4\xc3\xa4palloa. Koripallossa Rintanen edusti miesten SM-sarjassa Vaasan Salamaa kahtena kautena. Kaudella 1952 h\xc3\xa4n pelasi 13 ottelua 2,7 pisteen ja kaudella 1959 12 ottelua 0,7 pisteen keskiarvolla._NEWLINE_Rintasen is\xc3\xa4 Jaakko Rintanen voitti pistooliammunnassa kaksi joukkuemaailmanmestaruutta.'